แอกซ่าจ่ายเคลมน้ำท่วม5พันล.
ไตรมาสแรกชดเชยรายย่อยลูกค้าองค์กรไตรมาส2จบ
12 ม.ค. 2555

ไตรมาสแรกชดเชยรายย่อยลูกค้าองค์กรไตรมาส2จบ
แอกซ่า เผยจ่ายค่าสินไหมทดแทนลูกค้าน้ำท่วมเพื่อเร่งฟื้นฟูแล้ว 320 ล้านบาท ตั้งเป้าไตรมาสแรกจ่ายรายย่อยจบ ไตรมาส 2 ลูกค้าองค์กรจ่ายครบ 
นายกี่เดช อนันต์ศิริประภา กรรมการผู้อำนวยการ บริษัท แอกซ่าประกันภัย กล่าวว่า จากเหตุการณ์มหาอุทกภัยในปีที่ผ่านมาทางบริษัทสรุปความเสียหายไว้ประมาณ 5,000 ล้านบาท แบ่งเป็นค่าสินไหมทดแทนประเภทรถยนต์ประมาณ 400 ราย และค่าสินไหมทดแทนประเภททรัพย์สินประมาณ 500 ราย 
“บริษัทจึงได้พิจารณาชดใช้ค่าสินไหมทดแทนให้กับผู้เอาประกันภัยที่จะนำไปฟื้นฟูก่อนแล้วรวมราว 320 ล้านบาท แบ่งเป็นสินไหมธุรกิจรายย่อย 16 ล้านบาท โรงงานในเขตนิคมอุตสาหกรรม 272 ล้านบาท รถยนต์ 23 ล้านบาท และบ้านที่อยู่อาศัย 9 ล้านบาท” นายกี่เดช กล่าว 
นายกี่เดช กล่าวว่า การจ่ายค่าสินไหมทดแทนกับลูกค้ารายอื่นๆ ในขณะนี้ทางบริษัทกำลังเร่งดำเนินการสำรวจภัยและสรุปค่าสินไหมให้แล้วเสร็จ ตามที่สำนักงานคณะกรรมการกำกับและส่งเสริมการประกอบธุรกิจประกันภัยได้ร้องขอให้จ่ายโดยเร็ว 
“เราจะจ่ายค่าสินไหมทดแทนที่เป็นรายบุคคลให้เสร็จสิ้นภายในไตรมาสแรก ส่วนลูกค้าองค์กร หรือรายบรรษัทจะจ่ายในไตรมาส 2” นายกี่เดช กล่าว
นายกี่เดช กล่าวว่า ขณะนี้บริษัทกำลังกำหนดนโยบายและทิศทางการรับประกันภัยธรรมชาติ (Nat Cat) ในกรมธรรม์ประเภทต่างๆ โดยให้ความคุ้มครองถึงภัยน้ำท่วม แผ่นดินไหว ลมพายุ และลูกเห็บ สำหรับงานใหม่และงานต่ออายุของการประกันภัยทรัพย์สินส่วนบุคคลที่ต้องการซื้อภัยธรรมชาติเพิ่มนั้น ทางบริษัทจะทำการพิจารณาเป็นรายๆ ไป ในเรื่องของทุนเอาประกันภัยและความรับผิดส่วนแรก
ขณะที่การรับประกันภัยรถยนต์ทั้งงานใหม่และงานต่ออายุ ยังคงให้ความคุ้มครองน้ำท่วมสำหรับประกันภัยรถยนต์ประเภท 1 เช่นเดิม
ทั้งนี้ มหาอุทกภัยในปีที่ผ่านมา นับเป็นภัยพิบัติทางธรรมชาติครั้งร้ายแรงประจำปี 2554 ที่สร้างความเสียหายสูงเป็นอันดับ 3 ของโลกรองจากแผ่นดินไหว ที่เมืองไครสต์เชิร์ช นิวซีแลนด์ ที่เสียหายประมาณ 4.09 แสนล้านบาท และสึนามิที่ญี่ปุ่น ประมาณ 1.26 ล้านล้านบาท จากการประเมินของบริษัท มิวนิค รีอินชัวรันซ์ ซึ่งเป็นบริษัทรับประกันภัยต่อที่ใหญ่ที่สุดในโลก